AFGØRELSE Nr. 3/98 TRUFFET AF AVS/EF-TOLDSAMARBEJDSUDVALGET den 17. december 1998 om undtagelse fra definitionen af begrebet »varer med oprindelsesstatus« for at tage hensyn til Republikken Seychellernes særlige situation, for så vidt angår produktionen af tunfiskekonserves (HS-pos. ex 1604) (meddelt under nummer K(1998) 3548) (1999/46/EF)

AVS/EF-TOLDSAMARBEJDSUDVALGET HAR -

under henvisning til fjerde AVS-EØF-konvention, undertegnet i Lomé den 15. december 1989, revideret ved aftalen undertegnet på Mauritius den 4. november 1995, særlig artikel 31, stk. 1 til 10, i protokol nr. 1 dertil, og

ud fra følgende betragtninger:

Nævnte protokol indeholder bestemmelser om undtagelser fra oprindelsesreglerne, som kan indrømmes, når udviklingen af bestående industrier eller oprettelse af nye industrier berettiger hertil;

staterne i Afrika, Vestindien og Stillehavet (AVS-staterne) forelagde den 2. september 1998 en anmodning fra regeringen for Republikken Seychellerne med henblik på at opnå en undtagelse fra definitionen i nævnte protokol, for så vidt angår landets produktion af tunkonserves for en årlig mængde på 1 800 tons i perioden fra den 1. september 1998 til den 29. februar 2000;

Fællesskabets konservesindustri er allerede udsat for et intenst konkurrencepres; navnlig arbejdsomkostningerne er afgørende for prisfastsættelsen; enhver yderligere åbning af markedet ud over den, der indrømmes med denne afgørelse for produkter fra lande med lave arbejdsomkostninger, vil fordreje konkurrencen og påføre tunfiskekonservesindustrien i Fællesskabet alvorlig skade; det gælder særlig i øjeblikket, hvor EF-markedet er stagnerende, idet nogle medlemsstater er stærkere berørt end andre;

anmodningen om en undtagelse er fremsat i henhold til de relevante bestemmelser i protokol nr. 1, navnlig artikel 31, stk. 5, som vedrører AVS-østater, værditilvæksten af den foreslåede forarbejdning i Seychellerne samt de økonomiske og sociale virkninger af, at Seychellerne indrømmes den pågældende undtagelse;

undtagelsen, som vedrører en begrænset mængde, vil ikke kunne påføre en etableret fællesskabsindustri alvorlig skade i betragtning af de påregnede importmængder, forudsat at betingelserne vedrørende mængder, tilsyn og varighed overholdes;

der kan derfor i medfør af artikel 31, stk. 1, indrømmes Seychellerne en undtagelse for 850 tons for 1998, 1 500 tons for 1999 og 200 tons for perioden fra den 1. januar 2000 til den 29. februar 2000 -

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i bilag II til protokol nr. 1 til fjerde AVS/EF-konvention anses tunfiskekonserves henhørende under HS-pos. ex 1604, som er fremstillet i Republikken Seychellerne på basis af varer uden oprindelsesstatus, for at have oprindelse i Seychellerne i overensstemmelse med bestemmelserne i denne afgørelse.

Artikel 2

Den i artikel 1 fastsatte undtagelse gælder for de mængder, der er anført i bilaget, og som udføres fra Republikken Seychellerne til Fællesskabet mellem den 1. september 1998 og den 29. februar 2000.

Artikel 3

De i artikel 2 omhandlede mængder forvaltes af Kommissionen, som kan træffe de administrative foranstaltninger, som er nødvendige for at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, og hvis angivelsen antages af toldmyndighederne meddeler medlemsstaten Kommissionen, at den ønsker at trække en mængde svarende til dens behov.

Ansøgninger om træk skal indeholde datoen for angivelsernes antagelse og straks fremsendes til Kommissionen.

Kommissionen tillader sådanne træk afhængigt af den dato, på hvilken medlemsstaternes toldmyndigheder har antaget angivelsen om overgang til fri omsætning, så længe de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne lige og kontinuerlig adgang til de disponible mængder, så længe restmængden tillader det.

Artikel 4

Seychellernes toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Seychellernes kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

I rubrik 7 på EUR. 1-certifikater, der udstedes i medfør af denne afgørelse, anføres:

»Undtagelse - afgørelse nr. 3/98«.

Artikel 6

Staterne i Afrika, Vestindien og Stillehavet (AVS-staterne), medlemsstaterne og Fællesskabet skal hver især træffe de nødvendige foranstaltninger til gennemførelse af denne afgørelse.

Artikel 7

Denne afgørelse træder i kraft på dagen for vedtagelsen.

Den anvendes fra den 1. september 1998.

Udfærdiget i Bruxelles, den 17. december 1998.

På AVS/EF-Toldsamarbejdsudvalgets vegne

Michel VANDEN ABEELE

Philip MAINGI MWANZIA

Formænd

BILAG

>TABELPOSITION>